Rockstjernen Prince er død, 57 år gammel, udtaler en talsmand.

Rockikonet Prince er død, 57 år gammel, skriver TMZ. En talsmand for sangeren har bekræftet oplysningerne overfor nyhedsbureauet AP.

​ Han blev fundet død tidligt torsdag morgen i sit hjem i Paisley Park i Minnesota. Ifølge AP siger en talsmand for sherifkontoret i Carver County, at redningsfolk blev sendt til Princes musikstudie, hvor Prince blev fundet livløs i en elevator. Forsøg på at genoplive ham med kunstigt åndedræt og hjertemassage lykkedes ikke.

Prince, hvis fulde navn er Prince Rogers Nelson, blev forleden indlagt på hospitalet, efter hans private jetfly var blevet tvunget til at lande, da Prince fik det dårligt efter en koncert.

Næste dag 16. april var han dog til stede ved en koncert, og hans folk sagde til TMZ at han blot kæmpede mod influenza.

Nyhedssitet TMZ er kendt for at have gode kilder inden for den amerikanske underholdningsbranche. TMZ var også de første til at meddele, at Michael Jackson var død.

Oplysningen om, at popikonet skulle være afgået ved døden, blev torsdag aften dansk tid bekræftet af hans manager.

Ifølge AP bekræfter hans manager, Yvette Noel-Schure, at Prince døde i sit hjem i Chanhassen, Minnesota. Der foreligger ikke endnu oplysninger, om hvad Prince er død af.

- Det er med dyb sorg, at jeg bekræfter, at den legendariske, ikoniske kunstner, Prince Rogers Nelson, er død i sit hjem i Paisley Park denne morgen i en alder af 57 På dette tidspunkt kan vi ikke oplyse yderligere om årsagen til hans død, siger Yvette Noel-Schure, ifølge magasinet Variety.

Alarmopkald: - Folk er fortvivlede

Flere internationale medier - heriblandt usatoday.com og independent.co.uk - bringer en udskrift af det alarmopkald, som en unanvngiven mand foretog fra Paisley Park, hvor Prince senere blev fundet død.

Opkaldet til 911 kom klokken 09.43 tordag formiddag. Her følger et uddrag:

911: - Hvor er nødsituationen?

Unanvngiven mand: - Hej, ømm, hvad er adressen her? Vi har brug for en ambulance med det samme.

911: - O.k.

Unavngiven mand: - Vi har en, der ikke er ved bevidsthed.

911: - O.k., hvad er adressen?

Unavngiven mand: - Ømm, vi er ved Princes' hus.

911: - O.k., er der nogen, der kender adressen? Er der en postkasse i nærheden, du kan se det på?

Unanvngiven mand: - Ja, ja, o.k., hæng på.

911: - O.k., din mobiltelefon kan ikke fortælle mig, hvor du er, så du er nødt til at finde adressen.

Unavngiven mand: - Ja, vi har en, ømm, vi har en ømm, ja, ømm, en person er død her.

911: - O.k., lad mig få adressen.

Unavngiven mand: - O.k., o.k., jeg arbejder på det.

911: - Koncentrer dig om det.

Unavngiven mand: - Folk er fortvivlede.

911: - Jeg forstår, de er fortvivlede, men.

Unavngiven mand: - Jeg arbejder på det, jeg arbejder på det.

911: - O.k., ved vi, hvordan personen døde?

Unavngiven mand: - Jeg ved det ikke, jeg ved det ikke.

Læs hele samtalen hos usatoday.com eller independent.co.uk.